*VEGA præsenterer:*

**Tungsindigt og bevægende soloprojekt fra Barcelona-frontmand**

*Brian Fennell kanaliserer sin ærgrelse over ikke at kende sine walisiske rødder ud i minimalistiske og introspektive kompositioner i Lille VEGA d. 12. juni.*

SYML, som betyder ’simpel’ på walisisk, er skabt af Brian Fennell fra indierockbandet Barcelona. Fennells soloprojekt er et mere tungsindigt og sensorisk projekt end Barcelonas pianobaserede indierock.

Fennell indrammer stille og introspektive sangskrivning i beherskede og synth-forstærkede lydlandskaber med spartanske pianobidder og en atmosfærisk, åndeagtig vokal. På SYMLs cover af Pat Ballards klassiker ”Mr. Sandman” fra 1954 kan man høre præcis, hvordan Fennell kombinerer rå og nøgen pianolyd med minimalistiske synths og strygerlandskaber, der tager lytteren med på en rejse gennem sanserne.

Sangskriveren har skrevet og indspillet en samling af sange som SYML i sit kælderstudie i en lille flække udenfor Seattle. Fennell er adopteret, så han har ingen åbenlys forbindelse til sin egen personlige historie eller tilknytning til sine walisiske rødder. Mange af SYMLs sange bærer præg af de komplekse og modsatrettede følelser, der naturligt følger af ikke at kende sin families historie og baggrund.

Han er ekspert i at komponere bevægende sange, og mange af dem har opnået at medvirke i forskellige TV- og filmproduktioner. Arbejdet med SYML har allerede indgået i TV-serier som Elementary, Teen Wolf, Scream og Killjoys.

SYML debuterede i 2016 med ep’en *Hurt for Me*. Seneste udspil er ep’en *In My Body* fra 2018.

**Fakta om koncerten:**

SYML (US)

Tirsdag d. 12. juni kl. 21.00

Lille VEGA, Enghavevej 40, 1674 København V

Billetpris: 120 kr. + gebyr

Billetsalget starter d. 6. marts kl. 10.00 via vega.dk og Ticketmaster